
Prioritate zero. Guvernul finanţează crearea de muniţie pentru combaterea 
dezordinii publice 


Guvernul se pregătește de război împotriva populației 


Romarm participă la un proiect de cercetare, cu finanţare de la bugetul de stat, 
ce are ca scop crearea de muniţie pentru combaterea dezordinii publice. Acesta 
face parte din obiectivul de dezvoltarea și exploatare operaţională a 
tehnologiilor neletale de scoatere din luptă. Proiectul a beneficiat de o finanţare 
de aproape 1,7 milioane de lei și este programat a fi transferat către operatorii 
economici pentru a intra în producţie din luna iunie a acestui an. 


Pentru 
că inamicul numărul 1 al Guvernului este populația, unul dintre cele mai importante 
proiecte de cercetare desfășurate în ultimii doi ani are ca obiect crearea de muniţie pentru 
combaterea dezordinii publice. Astfel, compania Romarm, cu o finanțare de aproape 1,7 
milioane de lei primită de la Unitatea Executivă pentru Finanţarea Învățământului 
Superior, a Cercetării, Dezvoltării și Inovării, se află aproape de finalizarea unui proiect, 
cu transfer la operatorul economic, ce are ca obiect crearea unei muniții iritant- 
lacrimogenă cu toxicitate redusă pentru combaterea dezordinii publice. “Scopul proiectului 
79 PTE -TearCloud îl reprezintă dezvoltarea capacităţii de fabricare, la nivel industrial, a 
unei muniții iritant-lacrimogene cu toxicitate redusă pentru combaterea dezordinii publice. 


Dezvoltarea și exploatarea operațională a tehnologiilor neletale de scoatere din luptă, ca 
sisteme funcționale integrate pot oferi factorilor de decizie sau celor care se află în linia 
întâi, din domeniul ordinii publice și siguranţei naţionale, o alternativă la tehnica utilizată 
în prezent. Tehnologiile neletale pot deveni mijloace ideale pentru combaterea dezordinii 
publice”, se precizează pe site-ul companiei Romarm. Potrivit convenției privind 
interzicerea dezvoltării, producerii, stocării și folosirii armelor chimice și distrugerea, 
substanţele iritante sunt excluse din categoria armelor chimice, fiind grupate sub 
denumirea de substanţe pentru combaterea dezordinii publice. 


Grenade împotriva populaţiei 


Romarm explică faptul că utilizarea substanţelor iritante este permisă numai în scopul 
combaterii dezordinii publice, și nu ca metodă de război. Acestea sunt definite în 
Convenţie ca substanţe chimice care pot produce rapid omului efecte de iritație senzorială 
sau incapacitare fizică, ce dispar la scurt timp după terminarea expunerii. 


"Muniția iritant-lacrimogenă cu toxicitate redusă pentru combaterea dezordinii publice va 
avea la bază o compoziție formată din agenți iritant-lacrimogeni, mai puțin periculoși și cu 
o eficiență mult mai mare decât cele existente pe piață în momentul actual, recuperare 
semnificativă rapidă, fără leziuni permanente și mai multă siguranţă în utilizare. Astfel, 
muniţia iritant-lacrimogenă cu toxicitate redusă, realizată sub forma unei grenade de 
mână cu efecte speciale, este destinată să intre în înzestrarea structurilor de ordine 
publică și să ofere factorilor de decizie posibilitatea de a utiliza produsul ca alternativă de 


soluționare a unor situații conflictuale în care utilizarea unor arme letale este inoportună”, 
potrivit companiei Romarm. Grenadele vor fi folosite în misiuni de combatere a dezordinii 
publice, acțiuni de prevenire și combatere a terorismului sau activități de instruire a 
luptătorilor de toate armele pentru desfășurarea unor acțiuni de luptă rapide, mai susține 
compania. 


În iunie intră producţie 


Până în prezent, Romarm a finalizat cele două etape de cercetare dezvoltare a proiectului, 
ajungând la cercetări privind tehnologiile de fabricare la nivel industrial a amestecului 
pirotehnic și a muniției și la realizarea fluxului tehnologic, a instalaţiei de preparare și 
încărcare a compoziției iritant- lacrimogene. Anul trecut s-au finalizat studiul privind 
fabricarea la nivel industrial a amestecului pirotehnic iritant lacrimogen, studiul privind 
fabricarea și asamblarea muniției la nivel industrial, documentaţia tehnică de fabricație 
muniţie, instalația de fabricație amestec pirotehnic, precum și instalație de fabricaţie 
focos și corp muniţie. În iunie, anul acesta, conform proiectului, este de așteptat ca 
muniţia să intre deja în procesul de fabricaţie. 

